Papersnake/gushiwen huggingface dataset:
和林德祖惠山诗一首
程俱（宋代）

好山如幽士，胜绝不可攀。往者天姥梦，长谣愁谪仙。

兹山出平野，秀特无株连。招提倚云锦，森然见林峦。

幽寻无十里，正处闲忙间。入门心目静，世累若可捐。

灵泉出土脉，汩汩无流难。茶神瀹浮乳，方士沉馀丹。

我生猿鹤姿，颇有山水缘。何时共清赏，杖屦穷崖巅。
筑室谣和何不偕三首 其一
陈恭尹（清代）

杵声缓，杵声急。不畏筑墙低，只畏囊羞涩。墙低有土犹可锄，囊空人笑不丈夫。
偈颂十三首 其十一
释智愚（宋代）

远之莫及故曰短，踪之不即故曰蓬。波波浪浪，西西东东。

直钩已挂双峨碧，一桡香散芦花风。
落花行
吴师道（元代）

东风吹花花作团，美人脉脉凭阑干。倦投红筵逐舞凤，故寻翠袖萦钗鸾。

去年送别城南道，城南飞花映芳草。关河万里人未归，风雨一番春又老。

抱愁无语还空闺，拂钗揽袖香依依。绿阴锁窗蝶影断，空枝吊月鹃声悲。

青春不复回，游子不顾期。美人掩泪长相思，恨身不似花能飞。

花飞终恨沾尘泥，安能与花飞去阳关西。
月夜江行寄崔员外宗之
李白（唐代）

飘飘江风起，萧飒海树秋。
登舻美清夜，挂席移轻舟。
月随碧山转，水合青天流。
杳如星河上，但觉云林幽。
归路方浩浩，徂川去悠悠。
徒悲蕙草歇，复听菱歌愁。
岸曲迷后浦，沙明瞰前洲。
怀君不可见，望远增离忧。
酬答鄱阳黎祥仲 其二
张洪（宋代）

医和不可铸，空林芳菲菲。六丁护香珀，千岁以为期。
秋夜
邱晋成（清代）

晚来疏雨过，皎镜忽东升。书幌凉飔动，秋窗夜气澄。

鼠饥衔故纸，蛩语伴吟灯。坐听商音满，中宵感不胜。
楚雄游紫顶寺同王玉熊李少白汪季安时茶花盛开
周应遇（清代）

绮阁盘溪顶，千松抱佛青。好花先客醉，尘影对泉醒。

官恋闲中弈，僧翻忙里经。晓来成底事，归路愧山灵。
物外
释文珦（宋代）

物外烟霞古，幽深断送迎。
聩僧唯反听，啼鸟自春声。
望岳山心静，临池水观成。
岂知趋世者，终日但营营。
君子行
张载（魏晋）

君子防未然，见机天地先。
开物象未形，弭灾忧患前。
公旦立无方，不恤流言喧。
将圣见乱人，天厌懲孤偏。
窃攘岂予思，瓜李安足论。
陶渊明赞
释广闻（宋代）

和露锄豆苗，不觉日又夜。飘然从何来，定在南山下。
次韵居正四月牡丹
黄庶（宋代）

四月残红日日稀，平阳园槛正芳菲。
春知东馆酣宾客，应是阳和未放归。
山中有花一种俗名花叶不相见感而赋之
胡仲弓（宋代）

世间雁燕本无情，天上参商谁会面。
花叶自是同根生，何事开时不相见。
八音歌二首答黄鲁直
晁补之（宋代）

金兰况同心，莫乐心相知。
石田罹清霜，念此百草腓。
丝看煮茧吐，士听愤悱语。
竹马非妙龄，美人恐迟暮。
匏系鲁东家，今君尚天涯。
土膏待阳瘅，气至如咄嗟。
革薄不可廓，士迫下流恶。
木无松柏心，蝎处蝼蚁托。
寄黄岩赵长官
释居简（宋代）

昔住白云城里寺，清标曾揖两岩高。丛卑旧忆曾栖棘，县壮新传略奏刀。

把似山林今日看，弗须湖海向来豪。时人只识鸣弦手，不识无弦似醉陶。
送方善夫赴鹭洲山长二首
刘克庄（宋代）

柴门病后少曾开，今日人扶出郭来。
君奉潘舆贫亦乐，我贪汉橐老犹呆。
明师不患无高弟，大匠何尝有弃材。
若见蓬仙烦问讯，掉头一去几时回。
望仙曲
杨杰（宋代）

麻姑王蔡迹已往，望仙亭在孤峰上。朝见五云飞，暮见五云归。

云飞云归自今古，仙来仙去谁可知。勿望仙，望仙目眩徒茫然。

白石可煮谁能言，不爱插翼冲青天。玉池且酌太和酒，一醉寿同天地久。

陶陶与物任浮沉，肯顾霞衣云组绶。
酬徐春帆梁溪道中看梅见怀之作 其二
朱钟（清代）

昔我游梁溪，溪梅正含蕊。泉声泰伯祠，山影春申里。

清韵落帆风，淡烟沽酒市。春江篷橹响，尽在寒香里。

为君数旧游，屈指十年矣。君诗如江月，照我离愁起。

溪云竹寺幽，林雪村桥圮。一发江南山，隔断相思水。
淡北八景 其四 剑潭夜舟
林逢原（清代）

一入寒潭几度秋，不劳遗笑刻舟求。千年神物生风雨，百丈文舟射斗牛。

虎气自腾沧海上，鹈膏重淬碧云流。当年挂树人何在，印月重寻古渡头。
退步 其六
释怀深（宋代）

万事无如退步休，华言巧语诳时流。世间种种皆儿戏，何必区区弄笔头。
怀紫阁隐者
贾岛（唐代）

寂寥思隐者，孤烛坐秋霖。梨栗猿喜熟，云山僧说深。

寄书应不到，结伴拟同寻。废寝方终夕，迢迢紫阁心。
行路难四首 其四
何景明（明代）

我发行路歌，诸君请勿哗。严冬霜雪虽可畏，三春草木自荣华。

霜生富贵各有时，不劳辛苦更咨嗟。百年冉冉宁复多，白日速如东流波。

眼中世事只如此，生前不乐将奈何。
送钱子文著作宰福阳
胡宿（宋代）

三政平反有惠心，民歌遥望邑中黔。桃翻浪影吴艎急，芸掩书中汉阁深。

行访名山须著屐，坐清嚣俗且横琴。西州有客偏伤别，无密瑶华寄好音。
奉和族祖紫严翁谩兴十首
汪炎昶（宋代）

桃李贵以色，兰蕙贵以香。
蚌胎秘奇彩，萤光耀寸光。
中心固了了，竟莫减否藏。
楚塞楼
黄播（宋代）

楼上何由楚塞名，楚人曾此设重扃。
固知宇宙同文轨，聊把江山作障屏。
渊禅人求赞
释清远（宋代）

似余似余，类我类我。我复谓谁，如火与火。描邈不就，迎随不果。

写出龙门，衲僧灾祸。
馀杭道中观何人家竹
孙觌（宋代）

平生不省问寒温，见竹欣然便扣门。我是此君风月主，不应便与俗人言。
送俞尚寺丞知蕲春县
梅尧臣（宋代）

应见言风物，於今有贡蛇。
潜踪远蛙黾，饮露上蒹葭。
清洁一如此，伤残都莫涯。
君惟修职业，男耒女缲车。
局中归
贺铸（宋代）

心火成灰不复然，故园笑别十三年。
晚凉退食无余事，坐与儿曹挽纸鸢。
游鸡鸣寺和伍助教朝宾 其一
龚敩（明代）

不为嬉游废简书，偶承恩命得驩虞。吴中绿树今无恙，洛下青山旧不殊。

萧寺飞甍齐㟝嵝，胡僧尖帽织氍毹。太平有象无人识，愿播仁风被海隅。
浣溪沙（和前次范石湖韵）
吴儆（宋代）

帘额风微紫燕通。楼头柳暗碧云重。玉人争劝玉西东。醉拥雕鞍金蹀躞，夜归花院玉葱茏。归心何事与山浓。
望海潮·山涯海角
陈德武（宋代）

山涯海角，天高地厚，长安举首何妨。万水朝宗，众星环极，平生此志无忘。亭上一翱翔。见烟收雾敛，凤翥龙骧。海色沧凉，金乌拍翅上扶桑。遥瞻咫尺清光。物无遐不烛，有隐皆彰。发蔀心劳，之官路远，篙师又促归航。不敢久徜徉。抱梧桐绮实，葵藿心肠。假我双翰，一朝飞上五云乡。
京师送玉虚宗师还山
元明善（元代）

句曲山高奠楚氛，神仙初祖大茅君。遥天归鹤盘秋月，幽壑潜茅吟夜云。

丹鼎神光松桂室，酒壶春色涧溪芹。一从待诏西清阁，石发梳香得梦闻。
病中寄休师三首 其二
郭祥正（宋代）

元无一物不须空，寄语文殊任过从。辗转形骸聊示疾，坐分高广颇相容。
满江红（庆抑斋元枢八十）
刘克庄（宋代）

屈指耆英，谁似得、三朝元老。尚留个、管夷吾在，何忧江表。世道方占公出处，裔夷争问今年貌。怎不移、此手整乾坤，长闲了。

灵寿却，斑衣绕。如瓶李，如瓜枣。把禅龛闭定，怕蒲轮到。师尚父年浑未艾，中书令考犹为少。看画盆、岁岁浴曾玄，添怀抱。
悼周晋仙
释永颐（宋代）

萧散嵇康辈，难教缚宦情。
识高浑脱略，意广惜沈婴。
老面烟霞古，醉衣苔藓生。
西峰难独往，茶灶对谁烹。
句
吴沆（宋代）

中朝共惜无双士，绝塞贪看第一人。
宫词 其二十三
周彦质（宋代）

吾君友爱古难方，棣萼深情不暂忘。求得万机休暇日，披香深殿燕亲王。
偈颂十四首 其四
释印肃（宋代）

不因孤露妄难休，大□既成难悉婺。江烟梅雨却知音，□出头人有何极。

师子儿，无畏力。满目相知不相识，枯木寒灰唯我知。

浩浩资深源汲汲，翘松野鹤表吾师。吾师心兮心常寂，常寂光中饶益人。
邓尉探梅图卷吴丈翛闲属题
费念慈（清代）

菖蒲潭西冷香冱，千树万树梅花开。招邀胜侣惬元赏，座中宾主皆仙才。

是时湖山正全盛，倡酬诗海倾金罍。深山大泽发光怪，眼底祸起红尘胎。

黑蜧翻空吹海立，黄狐吐火鸣篝隤。猰貐磨牙豕人立，关河萧瑟江南哀。

圣赫斯怒奋厥武，鹰扬将帅多奇瑰。横腰大弓射明月，脱手飞旝奔惊雷。

将军仗节壮士死，仅乃战克名城恢。剪除榛莽到林麓，酾酒重上姑苏台。

斯时此卷落何处，蛮烟瘴雨侵煤炱。潮州太守古循吏，一檄能走鳄与鲐。

政平讼理民气乐，搜奇获向文书堆。家山在眼嗟久客，忽忆三径埋蒿莱。

压装重比郁林石，鲈鱼正美归去来。翛闲堂前盛宾客，论文话旧相追陪。

石泉泼乳试苦茗，地炉暖火开新醅。公武图书几上列，天随杞菊阶前栽。

人生百年贵行乐，忘忧惟有常衔杯。桑田沧海几迁贸，麻姑三见生黄埃。

呜呼和靖不可作，使我瞻望心徘徊。零丁一岛弃瓯脱，泥沙万斛输边财。

鲜卑重译语格磔，侏离短后声喧豗。奇鸧九头当户叫，社鼠五技凭城猜。

景教流行大道晦，祛庐左上群经灾。浮云扫空烛龙曜，尧天舜日照九垓。

江湖一卧几裘箑，键开且复甘驽骀。春风人日一壶酒，草堂久闭滋莓苔。

山僧报我雪成海，款扉一纸劳相催。朝来折简与君约，拿舟同访山之隈。
呈江主簿及茗源诸公
陈普（宋代）

章甫公西愧点雩，断缨子路羡柴愚。
天知人弃终从福，道屈身伸赖读书。
有日官曹须忍耐，薰天声利尽欷嘘。
行藏谩似琅琊客，采药深山日不虚。
江上望皖公山
李白（唐代）

奇峰出奇云，秀木含秀气。
清晏皖公山，巉绝称人意。
独游沧江上，终日淡无味。
但爱兹岭高，何由讨灵异。
默然遥相许，欲往心莫遂。
待吾还丹成，投迹归此地。
次韵吕原明侍讲欢喜四绝句 其四 盗获
饶节（宋代）

似闻有盗起空舍，闻说驱除唾手间。枹鼓不惊鸡自午，先生闭户养三关。
和王晦叔寄德莹弟韵 其一
朱熹（宋代）

闻道君归湘水东，经行长在白云中。诗成天柱峰头月，酒醒朱陵洞里风。

旧学难酬香一瓣，流年谁管鬓双蓬。书来为指誵误处，不涉言诠不落空。
诗偈 其一七二
庞蕴（唐代）

端坐求如法，如法转相违。抛法无心取，始自却来归。

无求出三界，有念则成痴。求佛觅解脱，不是丈夫儿。
三闾庙
戴叔伦（唐代）

沅湘流不尽，屈宋怨何深。
日暮秋烟起，萧萧枫树林。
辋川集二十首。斤竹岭
裴迪（唐代）

明流纡且直，绿筱密复深。一径通山路，行歌望旧岑。
送彭应期游淮东
陈文蔚（宋代）

论心有约未能遂，两载江头再语离。
纵乏静铜沽一醉，临风分袂可无诗。
偈倾一百六十九首
释智朋（宋代）

一冬晴暖，梅花尽开。
林下道人，折得一蓓两蓓。
但见清香可爱，不知结调羹子未得，
犹有雪在。
书村叟壁
郑谷（唐代）

草肥朝牧牛，桑绿晚鸣鸠。列岫檐前见，清泉碓下流。

春蔬和雨割，社酒向花篘.引我南陂去，篱边有小舟。
酬李叔度秋夜喜相遇因伤关东僚友丧逝见赠
卢纶（唐代）

寒月照秋城，秋风泉涧鸣。过时见兰蕙，独夜感衰荣。

酒散同移疾，心悲似远行。以愚求作友，何德敢称兄。

谷变波长急，松枯药未成。恐看新鬓色，怯问故人名。

野泽云阴散，荒原日气生。羁飞本难定，非是恶弦惊。
句 其十六
徐俯（宋代）

往事湖阴曲，浮生水上萍。
少年行
刘长卿（唐代）

射飞夸侍猎，行乐爱联镳。
荐枕青蛾艳，鸣鞭白马骄。
曲房珠翠合，深巷管弦调。
日晚春风里，衣香满路飘。
陈虚一
刘克庄（宋代）

几载皖山耕，忽提孤剑行。
战场中有骨，尺籍上无名。
马自寻归路，身空试贼营。
却疑兵解去，曾说炼丹成。
旅次寓题
徐夤（唐代）

胡为名利役，来往老关河。白发随梳少，青山入梦多。

途穷怜抱疾，世乱耻登科。却起渔舟念，春风钓绿波。
扇子诗
李石（宋代）

山阴五月雪芬芳，猛火丛中雪放光。
比似瑞花成六出，夜深更与佛烧香。
题自画《林泉孤赏小景》，寄赠方比部
李宪噩（清代）

良朋不相见，动经三十年。视君如飞鸟，一去薄九天。

我乃甘沉沦，独效鳞潜渊。渊天势虽隔，故旧不可捐。

荒荒散椽屋，历落秋水边。中有孤吟士，白发手一编。

兴来偶成画，非迂亦非颠。寄彼台省人，顾此幽林泉。
酬陈翃郎中冬至携柳郎窦郎归河中旧居见寄
卢纶（唐代）

三旬一休沐，清景满林庐。南郭群儒从，东床两客居。

烧烟浮雪野，麦陇润冰渠。班白皆持酒，蓬茅尽有书。

终期买寒渚，同此利蒲鱼。
送乞雨禅师临遇南游
曹松（唐代）

活得枯樵耕者知，巡方又欲向天涯。珠穿闽国菩提子，

杖把灵天榔栗枝。春藓任封降虎石，夜雷从傍养龙池。

生缘在地南浮去，自此孤云不可期。
常祀皇地祗五首
佚名（隋代）

物备百嘉，乐周八变。
克诚是享，明德期焉。
神鉴孔昭，蕃禧锡义。
回驭飘然，邈不可见。
赠医士清溪居士丘通甫
方回（元代）

乃翁挟艺专淮乡，使死者生危不亡。
远如扁鹊师长桑，又如近世庞安常。
所交者谁龙虎骧，真李临淮郭汾阳。
军门出入一药囊，精兵十万无金疮。
参苓硝石雄附姜，补泻虚实调炎凉。
晚择所从遨真扬，郄家太尉王东床。
有子有子跨灶郎，半夜衣传肘后方。
清溪居士清名香，心欲识面形参商。
迩来解后古余杭，其言亹亹慨以慷。
七表八里谁能详，三部九候吾独臧。
八十一难声琅琅，素问灵枢腹为箱。
望形察色起仆僵，馘浮二竖完膏盲。
伤寒足脉根膀胱，过经七日妖灾禳。
度彼没溺君为航，浅学不识空望洋。
景祐祀感生帝二首
佚名（隋代）

濬发长源，奥惟始祖。
五运协图，万灵来彷。
题黄德老西亭二绝
郑刚中（宋代）

吏冗文移纸作堆，谁能亭榭静中开。
直须事外关门坐，莫放人从门外来。
杨高士听弹琴
姚舜陟（宋代）

我来请雨谒龙公，日脚已敛云冲融。
解衣盘礴暂小憩，清谈对冲两相翁。
霏霏锯屑引意静，爇鼎忽闻弹丝桐。
少年水师貌颇古，十指捲袖如剥葱。
初为宫声变羽调，雅澹更觉神雍容。
是时昼晷屋角转，汹涌万木鸣西风。
吹蝉得志竞清啸，恍异人境如天宫。
兹山颇疑洞府外，地有奇石皆玲珑。
是何美韵惬振玉，意欲直造无何中。
尘埃自叹百僚底，谁谓一日欣遭逢。
更须霖雨起焦旱，兹游可记传无穷。
游雷峰塔处晦上人求诗
陈淳（宋代）

摆脱人间名利缰，湖山深处事韬藏。要知晦里真消息，养取灵台一点光。
依韵答景彝谢予访其居
梅尧臣（宋代）

日暮乘羸马，因过太史家。
竹窗谈脱麈，槐树暝栖鸦。
邦瘁稽前咏，人亡起彼嗟。
夜分归不寐，犹照角巾斜。
答瑞岩港老
陈瓘（宋代）

示我超然句，能令滞念开。
盍移瑞岩刹，为我入城来。
送区用孺之楚中便道还粤
胡应麟（明代）

吟尽长安白鼻騧，一函晴捧下金华。青圭夜剪唐藩叶，彩笔晨飞汉殿花。

星动斗牛人倚剑，天垂河汉客停槎。飞云绝顶重攀处，莫恋罗浮葛令砂。
襄阳蹋蹄歌 一
萧衍（南北朝）

陌头征人去。
闺中女下机。
含情不能言。
送别沾罗衣。
雨庵为兴圣泽公题
张宁（明代）

树滋林借润，客断屋添幽。穿榻有寒色，空阶无夜愁。

微怀生物喜，久慰望霖忧。多少离居者，斜风江上舟。
颂古一百二十一首
释宗杲（宋代）

暗中携手上高山，及至天明各自行。
无限中涂未归客，明明开眼堕深坑。
宿云居十住轩
李彭（宋代）

尘事起滥觞，汹汹涛头聚。对镜眼生花，寻幽心脱兔。

欧峰阻跻攀，榆柳春再暮。维时春作夏，起我勤杖屦。

扪萝惑去蹊，陟巘忘故步。大壑埋白云，阴崖崩老树。

萦纡幽鸟道，突兀升洞府。厖眉老比丘，倒屣蒙顾遇。

曾未契三关，遽已栖十住。晖晖天横参，稍稍窗送曙。

华鲸破短梦，山禽唤新句。伊予群念息，亦遭回俗驭。

徒为三日留，复在邯郸路。
思养
韦骧（宋代）

懒登危阁望天东，山外风烟隔几重。白发庭闱未归侍，青纶尘土若为悰。

故乡辽夐踰千里，薄宦拘挛等万钟。指数瓜期尚稽远，悠悠斗粟为谁舂。
遁翁赐诗不已复次韵二首
方回（元代）

极知旅琐酒难赊，亦欠鱼如丙穴嘉。
稍向市工求旧砚，更从山户觅新茶。
芙蓉欲度崔嵬岭，芍药犹余烂漫花。
但恐归途别怀恶，时须回首故人家。
满江红·且问黄花
方岳（宋代）

且问黄花，陶令後、几番重九。应解笑、秋崖人老，不堪诗酒。宇宙一舟吾倦矣，山河两戒天知否。倚西风、无奈剑花寒，虬龙吼。江欲釂，谈天口。秋何负，持螯手。尽石鳞芜没，断烟衰柳。故国山围青玉案，何人印佩黄金斗。倘只消、江左管夷吾，终须有。
五月五日
梅尧臣（宋代）

屈氏已沉死，楚人衰不容。
何尝奈谗谤，徒欲却蛟龙。
未泯生前恨，而追没後踪。
沅湘碧潭水，应自照千峰。
次韵送冯濯庵亚卿扈从巡边
顾清（明代）

祖道衣冠尽列卿，早凉天气兽袍轻。飞龙正协防边令，司马新兼足饷名。

紫塞封疆犹瀚海，红云城阙俨神京。王师不作犁庭战，须使遐方识圣情。
许主簿见和过有推借再作奉呈
程俱（宋代）

身谋自昔须三窟，世味端能败一薰。醉里闲愁浓似酒，春来归思乱于云。

松栽咫尺传卢老，枣实方将访许君。却喜云孙共来往，扁舟时入白鸥群。
和吴𡼣岩韵
朱南杰（宋代）

春回笔底露潜机，为怯高吟且遁肥。又见牛鞭春到日，羞披鹑结旧来衣。

雪随著处分单厚，梅不关人自密稀。归计商量今始定，乐哉心事看云飞。
陇头水
沈佺期（唐代）

陇山飞落叶，陇雁度寒天。愁见三秋水，分为两地泉。

西流入羌郡，东下向秦川。征客重回首，肝肠空自怜。
挽王元渤舍人二首
曾几（宋代）

觞咏陪真率，言谈见坦夷。
凄凉今日事，牢落暮年悲。
有泪看诗卷，无情对酒卮。
哀哉王子敬，吾党一何衰。
鹧鸪天（寿杜士美）
王以宁（宋代）

帝乙何年骑玉龙。武夷仙伯笑相从。长庚瑞应游仙梦，碧藕花开解愠风。

歌既醉，乐元丰。明良相悦寿无穷。野人更有深深祝，笑指三台十八公。三台寿松在南岳。
呈佛眼
释法顺（宋代）

顶有异峰云冉冉，源无别派水泠泠。游山未到山穷处，终被青山碍眼睛。
鹦鹉洲哀辞
张笃庆（清代）

炎精灭，龙为鼠。群雄嚣，烈士忤。怀刺独行遍九州，谁其识者孔文举。

荐士既不成，翻与死为伍。邺下小儿竞学语，许昌庸奴安足数，监厨借面良堪侮。

祢生祢生气如虎，渔阳按节三挝鼓。岑牟单绞目无睹，睥睨阿瞒相尔汝。

借刀杀人向荆浦，江夏豺狼曰黄祖。当筵落笔赋《鹦鹉》，生平谩骂膺砧俎。

不可一世横千古，乾坤局蹐归黄土。芳洲何苍苍！

衰草何茫茫！为君一招魂，魂兮归故乡。楚国山川兰蕙芳，江声浩宕风悲凉。

风悲凉，芳洲涸，乘白云兮驾黄鹤。嗟嗟百鸷鸟，不如一雕鹗。

衰世举足妖氛恶，至今血照晴川阁。
志喜
陆游（宋代）

雪鬓萧萧九十翁，短檠犹喜策新功。
斲轮自得不传处，治水本行无事中。
山市儿童随小蹇，江村烟雨宿孤篷。
更知衰疾从今减，万里尘清蜀药通。
柬同里曾氏诸亲 其一
罗钦顺（明代）

晴明天色中和酒，九世依然共一堂。知是源深流亦远，秪应相好莫相忘。
又示宗武
杜甫（唐代）

觅句新知律，摊书解满床。
试吟青玉案，莫羡紫罗囊。
假日从时饮，明年共我长。
应须饱经术，已似爱文章。
十五男儿志，三千弟子行。
曾参与游夏，达者得升堂。
和仁崖中枢韵赋谢黄鹿泉农部
沈远翼（清代）

出疆惬初志，风流敢自命。观乐驻行旌，云物此全盛。

文从子长游，书爱率更令。时复忆沧洲，春宵望斗柄。

何幸识群英，论才仰藻镜。投契依末光，心澈冰壶映。

金台醉斜阳，慷慨发歌咏。临归共敦勖，春王奉周正。
和乡友钟顺送酒诗韵
邓林（宋代）

浪说男儿食四方，新丰美酒几时尝。得来便洗龙头盏，温处微烧蟹眼汤。

感子乡关情恋恋，笑予江海量汪汪。酣歌醉舞从今日，一度开尊一度狂。
和陈云伯咏老松
李光稷（清代）

有客挥毫赋老松，笔端但觉翠重重。踏馀偃蹇霜枝鹤，吟罢骞腾雨叶龙。

清韵已知擅朱夏，寒心应不畏玄冬。晚来东海风吹急，欲洗秦家曩日封。
游洞霄
俞洵直（宋代）

九折山围五洞天，中间玉殿倚祥烟。
隔云鸡犬闻清晓，锁径松篁认永年。
野鹿献花来石室，寒猿掷果饮溪泉。
玉皇弄笑飞金电，太上红颜雪满颠。
水龙吟
佚名（宋代）

去年今日关山路，疏雨断魂天气。据鞍惊见，梅花的皪，篱边水气。一枝折得，雪妍冰丽，风梳雨洗。正水村山馆，倚阑愁寄，有多少、春情意。
好是孤芳莫比。自不分、歌梁舞地。砌香砌影，高禅文友，清谈相对。琴韵初调，瀹瓯催渝，炉薰欲试。向此时，一段风流，付与晋人标致。
出新郑得小溪极幽秀
沈兆霖（清代）

断岸陡成壁，其下横清溪。溪光渺无尽，曲曲穿平畦。

含露苇苕润，出波荷芰齐。积阴亘不散，凉意迎征蹄。
寄贺兰朋吉
贾岛（唐代）

往往东林下，花香似火焚。故园从小别，夜雨近秋闻。

野菜连寒水，枯株簇古坟。泛舟同远客，寻寺入幽云。

斜日扉多掩，荒田径细分。相思蝉几处，偶坐蝶成群。

会宿曾论道，登高省议文。苦吟遥可想，边叶向纷纷。
净因院建炎兵火独存纪事
闻人偲（宋代）

湖海浮学二十年，重来春色尚依然。
杏花篱落喷红雾，杨柳林依护绿烟。
草暖村人出游地，鸠鸣刺史劝农天。
觉场独在三灾外，试问支郎第几禅。
次韵法林禅寺
释德洪（宋代）

闻道高人愿力深，幽居端与法为林。风泉松雨随宜说，密室晴轩共一音。

意妙故应人不荐，地偏还喜我相寻。夜阑更入诗三昧，消尽平生未死心。
述怀
真山民（宋代）

不敢尤人敢怨天，愁来觅酒醉来眠。
五穷有鬼遍相虐，九转无丹别自全。
游食惧违新下令，力耕苦乏旧存田。
灵台坐受忧兵触，荏苒霜华剥鬓玄。
游焦山
金武祥（清代）

曈昽晓色开扶桑，水光接天云连江。一痕翠黛出云表，虚无缥缈江中央。

初疑可望不可即，仙山遥指烟苍茫。须臾尽埽众峰出，快哉一苇原可杭。

顺流十里到山麓，古木森秀罗成行。盘旋至顶豁开朗，天容海色同青苍。

大江浩浩日奔泻，东南巨浸何汪洋。兹山万古流不去，怒涛骇浪时舂撞。

山腰更访焦隐处，古洞深窈岩花香。老僧携锄采芝朮，一径导引归禅堂。

摩挲旧物列周鼎，相与考古弥精详。山门留此作永镇，魑魅惊走蛟龙藏。

当年瘗鹤剩碑石，字画断缺空徬徨。得游名山愿已慰，况睹宝物神逾扬。

蒲圃茶话更良久，松寥阁外俄斜阳。出门一笑竟归去，打桨不觉长波长。

是时澄江净如练，众峰环列皆屏张。中流回望碧螺髻，玉鬟招手仙人乡。
题甘露寺净名斋兼寄米元章
贺铸（宋代）

日出天垠露，江横地轴分。
驰年悲落木，羁思托孤云。
重扫净名室，长招漫仕君。
悠悠德璋辈，未办勒移文。
湖上二首·其二
甘泳（元代）

水浸月不湿，月照水不干。
有人湖上坐，夜夜共清寒。
咏梅五十首呈史尚书
释绍嵩（宋代）

粲粲江南万玉妃，随宜领览到斜晖。
一枝缟色分明好，自是行人折赠稀。
偈颂一百四十一首 其八十五
释师范（宋代）

韶光烂熳时，百卉皆妍秀。处处有春风，村村自花柳。

灵云眼里添钉，玄沙袖中出手。除非自解倒骑驴，一生不著随人后。
移病还台凡阅半岁乃愈始到家园视园夫治畦植
宋祁（宋代）

卧治无功赐告回，聚叨鸣履上中台。
壶公天壤非真死，蒙叟轩裳是傥来。
经灌早蔬扶陇出，失刊园蕊犯簷开。
此身疏拙真丘壑，不是当年王佐才。
黄旗峰
王希文（明代）

大将何年镇莞东，漫将戎器列群峰。升平号令无消息，零落风云有战踪。

金帽久闲苍藓合，黄旗不动白云封。更怜战马休山下，芳草长嘶岁岁同。
仆至赤城英侍见访好语澜翻喜以成诗
曹勋（宋代）

闲中忙事厌营营，款段扬鞭访赤城。
问法未经双涧路，弥天先见万年英。
繁阴成幄暑风薄，好草传香朝雨晴。
杖屦何妨留一宿，松间语旧有余清。
陇头吟
张楷（明代）

玉门将军秦陇客，十载不归头半白。夜闻陇水忆秦关，晓土城头听羌笛。

笛声呜咽送边愁，陇水滔滔日夜流。壮士三千豪气尽，家人翘首望封侯。

年年虚建平边策，依旧黄沙陇水头。
奉寄孙先生
陶自悦（清代）

苏门长啸后，谁复识孙登。齿砺南山石，心枯北海僧。

百年闲鹤立，千里困龙腾。却羡平湖雁，冥冥巧避矰。
杂言 其三
艾性夫（元代）

燕赵多佳人，珠华衒天街。郑鲁有游女，折杨弄青梅。

春风趁姿有，谐笑争徘徊。幽闺有贫丑，修洁不自媒。

缝布以为裙，断荆以为钗。𧤺沙事机杼，蓬沓蒙烟埃。

谁将好德心，为尔停渐台。
游黄山留题
张冠卿（宋代）

路尽清溪逼画图，乱云深处插天都。
雾开虎豹文姿出，松隐龙天怪状孤。
吐焰看砂奴火齐，凌虚精舍碍灵乌。
我来为访容成侣，试问丹丘果有无。
闲园即事寄暕公
司空曙（唐代）

欲就东林寄一身，尚怜儿女未成人。柴门客去残阳在，

药圃虫成秋雨频。近水方同梅市隐，曝衣多笑阮家贫。

深山兰若何时到，羡与闲云作四邻。
水调歌头 示众无分彼此
李道纯（元代）

道释儒三教，名殊理不殊。参禅穷理，只要抱本返元初。解得一穷造化，便使三元辐辏，宿疾普消除。屋舍既坚固，始可立丹炉。炼还丹，全太极，采玄珠。的端消息，采将坎有补离无。若也不贪不爱，直下离声离色，神气总归虚。了达一切相，赤子出神庐。
虎岩听竹
曾作霖（清代）

虎山岩寺窅而深，半是香花半竹林。赤剧有君当不俗，白沙许竹最知音。

禅参玉版空尘虑，梦入瑶篸惬素心。老衲怜渠风韵好，常教作笛效龙吟。
新正过沙堤
陈著（宋代）

朝雨黄鹂静，春风暗蕊低。
极知来令节，未肯踏深泥。
狼藉桃无语，侵寻草满蹊。
还闻骑马客，踯躅向沙堤。
丙辰年别龟峰曹源和尚
释道冲（宋代）

破袱从东挟过西，何时再上恶钳鎚。
怒雷一吼聋三日，自有怨憎会苦时。
喻郎中墨刻寄昌甫
韩淲（宋代）

散庵常喜沙随字，更莫说他湍石翁。忽得行书难独享，急将回施散庵中。
铜雀妓二首 其二
陈束（明代）

铜羽溯秋风，金镂夜帐空。舞鸾君讵见，调凤妾犹工。

泪竹愁难灭，采菱歌易穷。翻怜秦帝宠，骊下许相同。
春雨
张泰（明代）

凤城高阙晓云低，冉冉春阴欲霁迟。三月轻寒疏雨送，一番生意百花知。

浓沾小苑烟霏滴，润入遥山紫翠移。明日水边晴亦好，远寻芳草寄相思。
上海止于欣甫者累月航海北归舟中有作 其一
范当世（清代）

为欢亦已侈，祇觉别离轻。便有还家乐，难堪此夜行。

梦君小儿女，依我尚纵横。佛住无三日，由来鉴此情。
和枯崖山居韵
胡仲弓（宋代）

自了尘缘后，山林恨不深。
百年浑是梦，万事付无心。
秋月寮中话，清风竹外吟。
湖东多胜践，何日共幽寻。
昨日召卿等自卿私第泛舟经景龙江游撷芳园灵沼闻卿有小诗今俯同其韵赐太师 其一
赵佶（宋代）

景龙江静喜安流，玉色闲看浴翅鸥。已觉西风颇无事，何妨稳泛济川舟。
吟元郎中白须诗，兼饮雪水茶，因题壁上
白居易（唐代）

吟咏霜毛句，闲尝雪水茶。城中展眉处，只是有元家。
宫词 其五十五
赵佶（宋代）

绿槐阴合正炎曦，高叠盆冰匝座围。沉李浮瓜清玉槛，水晶宫殿正忘机。
句
赵汝鐩（宋代）

锄草就平眠鹿地，芟松勿损挂猿枝。
节使少师王公挽诗二首
李弥逊（宋代）

家声许史旧，弱冠近天墀。
权出诸公右，官嫌二品卑。
多知缘好古，得句旧能诗。
自怪文开后，风流有此儿。
溪行
方岳（宋代）

万汇之散殊，各具一太极。
人言造化工，生物不可测，
宁知有自性，无所用尔力。
试尝问春风，春风谁能识。
下建溪诸滩
张远（清代）

无诸拓闽疆，山川贾馀霸。乱石斗雷霆，终古不可罢。

轻航一鸟疾，砰湃千转下。前舟欻然没，初见各惊诧。

须臾出白浪，回旋去如射。生命寄柁师，与石争一罅。

在险魂屡飞，过后舌频咋。造物产湖海，至此穷变化。

若匪众盘涡，闽溪高可泻。仙霞插霄汉，天险此其亚。

所有纵横徒，一丸每频借。吾闻天下雄，以德不以诈。

闽中如井底，未足供叱咤。安得常治平，弦歌出桑柘。
建初弟来都省视喜极有感三首 其二
彭桂（清代）

为致慈亲语，殷勤劝早归。叹余违井邑，况汝别庭闱。

每念尸饔苦，深惭弹铗非。向来多少泪，都染手缝衣。
寄李群玉
姚合（唐代）

九衢名与利，无计扰闲人。道远期轻世，才高贵重身。

石脂稀胜乳，玉粉细于尘。骨换肌肤腻，心灵气色真。

嵩山高到日，洛水暖如春。居住应安稳，黄金几灶新。
群鹤咏
萧道成（南北朝）

八风舞遥翮，九野弄清音。一摧云间志，为君苑中禽。
南歌子 原误作南乡子，兹据律改
元好问（金朝）

人日过三日，元宵便五宵。共言今日好生朝。皓月光辉，香动玉梅梢。谢女工飞絮，周郎待小乔。年年灯下醉金蕉。鬓影苍球，金缕细鹅毛。
万树园灯词 其六
弘历（清代）

蚖膏鹤燄千重艳，鸡踏龙衔万种奇。最爱鹿鸣青嶂外，分明鼓瑟谱周诗。
大观闻喜宴六首
佚名（隋代）

圣谟洋洋，网纪四方。
孙我髦士，观国之光。
遐不作人，而邦其昌。
以燕天子，万寿无疆。
颂古八首
释元聪（宋代）

释尊拈起枝花，分明勾贼破家。
致令千古之下，儿孙逐恶随邪。
金国贺正旦使人到阙紫宸殿宴致语口号
崔敦诗（宋代）

东风初满殿前旗，环佩舂容侍燕时。
帝泽普涵春自暖，人心同燕日先迟。
三峰影里瞻鳌动，九奏声中看凤仪。
更喜使华齐献寿，八方何地不熙熙。
故致政参政大资张公挽词三首
韩元吉（宋代）

忆荷公车荐，多惭识面求。
惊心异生死，倒指十春秋。
国士怀青眼，门生慨白头。
束刍催老泪，东与大江流。
怀古四首为知己魏倅元长赋兼呈王永叔宗丞戴少望 其三
刘过（宋代）

天地有大经，圣贤实先觉。一身万世则，激厉为忠朴。

周勃真少万，汲黯信无学。岿然社稷臣，汉脉终有托。

微臣有扬雄，百拜美新作。男儿无英标，焉用读书博。
柳州道中
李维寅（清代）

野草无情碧，斜阳向客红。乱山藏虎气，匹马入松风。

怅望长安远，嵚巇世路同。古来多谪宦，曾此叹途穷。
偈颂一百一十七首 其二十七
释绍昙（宋代）

沧溟深，未必深。须弥险，未必险。衲僧家险崖机不可挨，深密心不可察。

拄杖子忍俊不禁，试与探测看。深无半寸，平如镜面。

浩大雷声，全无雨点。只好深云龟六藏，佛眼迷踪寻不见。

寻得见，瑞岩点一杯茶，徐徐向伊道，日暮穷途，家乡尚远。
秋日山居好十首 其三
舒岳祥（宋代）

秋日山居好，吾居山海间。意行逢酒住，兴尽放歌还。

稻穫归流水，林疏缩远山。谁知僧快活，饭饱即身閒。
清夜
施枢（宋代）

客身随取止，一室冷如冰。
景远吟何托，情疏梦不曾。
雨粘初藓壁，风谢欲花灯。
岂是无家者，甘为有发僧。
赠萧炼师公弼
董嗣杲（宋代）

吾家阿京爱公弼，吾家泽兄敬公弼。
半生梦与公弼游，岂意相逢在今日。
春风和气见眉宇，玉壶冰鉴藏胸臆。
人间万事君自知，未必君材人尽识。
苏门水木无纖埃，闻君家近公和台。
仙家近日多官府，黄帽青鞋归去来。
桂
李渔（清代）

秋花之香者，莫能如桂。树乃月中之树，香亦天上之香也。但其缺陷处，则在满树齐开，不留余地。予有《惜桂》诗云：“万斛黄金碾作灰，西风一阵总吹来。早知三日都狼藉，何不留将次第开？”盛极必衰，乃盈虚一定之理，凡有富贵荣华一蹴而就者，皆玉兰之为春光，丹桂之为秋色。
茅後极凉
陆游（宋代）

金微未壮长，火老尚余烬，可怜茅舍翁，瞑目困藉躏。
萧萧得一茅，天气颇清润，岂惟爽襟灵，亦足祛疾疢。
浮生日月驶，老死才一瞬。
圣贤邈不嗣，利欲以身徇。
孰能痛澡雪，此道庶少进。
闭门君但学，妙理天岂吝。
再和谩书韵 其二
李贤（原德）（明代）

可畏无如夏日炎，凉风俄喜到疏帘。烟松结翠寻常润，霜柿垂红分外甜。

秪向云途坚大节，肯缘诗句断长髯。平生自信行无妄，睡觉还将吉梦占。
送张阳扶佐庄使君幕校士河南
李宪噩（清代）

富儿重安居，贫士轻远游。衣食苟不充，奔迸宁得休？

前年游稷下，将母住齐州。母卒始归葬，暂一省林邱。

本无置锥地，故乡安可留？今当涉河洛，但为妻子谋。

出门瞰春光，碧草千里愁。故人重话别，清酒持满瓯。

洛中何郁郁，龙门带伊流。圣贤生其间，遗迹应独求。

行行蹑中岳，崇高物象收。素襟谅宏达，登览旷悠悠。

使君方爱才，重士千金酬。士声嗟已靡，古道少复由。

虽不当其位，可以佐旁搜。所贵在明义，坎壈岂足忧？
题隐圃赠蒋希鲁
范师道（宋代）

勇退人难事，明公识虑长。
波涛济舟辑，霜雪见松篁。
林下开前圃，花间撤亚枪。
二疏良宴会，老杜好篇章。
道向清来胜，机于静处忘。
当除印如斗，试一较閒忙。
筒车
张问安（清代）

缚竹为巨轮，临河若有界。累石蓄水势，河势为之隘。

周轮排短筒，俯吸仰而沛。夹岸饶农田，接竹引其内。

曲曲赴沟渠，千亩俱所赖。人巧夺天工，天工欣有代。

舟行每眺望，旋转剧无碍。安得驾双轮，长剑倚天外。
五十自寿集唐五十首 其二十六
瞿士雅（清代）

五十年来觉陡衰，此时甘乏济川才。

夜窗飒飒摇寒竹，门径萧萧长绿苔。

年貌暗随黄叶去，溪流长送落花来。

如何销得凄凉思，一夜东风绽早梅。
支离四首 其四
宋湘（清代）

落日衔林半，归禽各对呼。两三巡灶犬，五六候门奴。

自笑客何者，能如耕也无？南山田二顷，四壁满瓜壶。
虹县晓发
陆深（明代）

拂曙星河拥使旌，隋堤花柳报清明。人家烟火寒犹禁，客子衣裳暖渐轻。

夹岸露华添细水，浮空春色抱孤城。东风满地皆芳草，一为多情尽日行。
贤者之孝二百四十首 其一二一 仇览
林同（宋代）

蒲亭一长耳，何许得歌声。化我鸱枭类，而今哺所生。
乙丑元日口号十首
刘克庄（宋代）

无春一点到田庐，有雪千茎上鬓须。
昧爽小孙唤翁起，劝簪柏叶饮屠苏。
拜表回闲游
白居易（唐代）

玉佩金章紫花绶，纻衫藤带白纶巾。晨兴拜表称朝士，晚出游山作野人。

达磨传心令息念，玄元留意遣同尘。八关净戒斋销日，一曲狂歌醉送春。

酒肆法堂方丈室，其间岂是两般身。
送赵士英下第南归
张宁（明代）

薰风五月都门道，送客临岐心草草。天涯转觉故人稀，对酒难忘旧乡好。

忆惜随君歌鹿鸣，风流文采超群英。当时科第已晚出，岂谓岁月犹相仍。

浮云聚散十四载，华发青衫走湖海。造物婴儿解弄人，连城美价宜深待。

蹇余三举偶春闱，西抹东涂空耳为。一从窃禄黄门下，几度怀君沧海湄。

前年待试留京阙，旅馆琴尊共谐洽。金印犹迟相国归，貂裘又作还家别。

知君怀抱世所无，冰瓯玉碗青珊瑚。平生慨慷伏奇节，得失岂肯轻欢呼。

朅来浪迹长安陌，剔隐钩玄恣抺索。下穷元宋上羲皇，大者经纶小占策。

醉酣咳唾落珠玑，三峡词源百万师。盛唐诗句何冲澹，西汉文章宗典彝。

向人掩口谈科举，不肯低头随进取。今学宁知古学醇，誉则为忧憎则喜。

君不见贾生一岁屡超迁，鹏上承尘才少年。梁灏登科尽头白，位望虽迟年八十。

疾随美恶互乘除，天壤生成无弃物。何况君怀越世才，云霄有路待君来。

明年五月薰风动，准拟乘舟海上回。
怀寄碧澜赵右之
顾逢（宋代）

以诗相寄表殷勤，君信如何竟不闻。
每向友朋门首过，有琴声处必思君。
和郑司徒留别韵
罗钦顺（明代）

别酒初醒月满江，暂凭方舫作吟窗。残棋懒用机心著，神鼎那吟膂力扛。

路出五湖人去独，风清三径鹤来双。閒中著述能多办，消得群儒北面降。
人生几何赋
徐寅（唐代）

叶落辞柯，人生几何。六国战而谩为流血，三神山而杳隔鲸波。任夸百斛之明珠，岂延遐寿。或有一卮之芳酒，且共高歌。岂不以天地为炉，日星为纪。虽有圣而有智，不无生而无死。生则浮萍，死则流水。七十战争如虎豹，竟到乌江。三千宾客若鸳鸿，难寻朱履。扰扰匆匆，晨鸡暮锺。命宁保兮霜与露，年不禁兮椿与松。问青天兮何惨何舒，拘人否泰。叹白日兮东生西没，夺我颜容。可惜繁华，堪惊倚伏。有寒暑兮促君寿，有鬼神兮蠹君福。不觉南邻公子，绿鬓改而华发生。北里豪家，昨日歌而今日哭。梦幻吞侵，朝浮夕沉。三光有影遣谁系，万事无根何处寻。易服猛兽，难降寸心。眼看西晋之荆榛，犹经白刃。身属北邙之狐兔，尚惜黄金。亦何荒色嗜音，雕墙竣宇。君不见，息夫人兮悄长默，金谷园兮阒无睹。香阁之罗纨未脱，已别承恩。春风之桃李方开，早闻移主。邱垄累累，金章布衣。白羊青草只堪恨，逐利争名何太非。尝闻萧史王乔，长生孰见。任是秦皇汉武，不死何归。吾欲挹元酒于东溟，举嘉肴于西岳。命北帝以指荣枯，召南华而讲清浊。饮大道以醉平生，冀陶陶而返朴。
梅花集句 其二十六
李龏（金朝）

一方明月可中庭，坐见年芳忆帝京。宿客尽眠眠不得，半山寒色与春争。
次韵顺上人寄叔康讲师
释道潜（宋代）

少年好诗书，龌龊空闭户。有若丹青徒，秉笔学画虎。

法师当是丹，声价久已负。籍籍东州人，高谈慕支许。

余丹迹四方，浪涉川陆苦。昨夜北山翁，挑灯同软语。

因论乡里贤，怅师成独阻。南徐号名都，兴发历汉楚。

峥嵘江上山，王气埋千古。至今风前笛，夜夜怨江浦。

感慨易成吟，安得君来伍。
送何布政致仕东归 其一
杨士奇（明代）

三载西江惠泽深，勤民深体九重心。遽看请老投簪去，画省空馀棠树阴。
洞仙歌·娟镜主人录得孙月坡为定盦所写灵箫公子读本唐宋词，有月坡题词，辄和其韵
吴昌绶（清代）

一番赠别，又一回相见。怨曲零星托筝雁。便驼装南去，箾侣迎星，春山好、稳宿玳梁双燕。

司香留旧约，班管才工，深浅吟情续骚辨。供佛折梅花，夜课灯窗，应惯听、虬壶漏点。

只我亦、无憀语空中，有丽想、幽情画裙金线。
怀桃溪主人家光禄
何绛（明代）

别业苍烟外，脩然远俗情。桃花先岁艳，溪水向人清。

此地已久别，予怀空复萦。因之思雅什，光禄有诗名。
依韵奉和司徒侍中雪二十韵
强至（宋代）

瑶林纷有蕊，玉海浩无津。
盖地都藏险，漫天不露垠。
片轻消凿落，光冷夺纯钧。
贺笏庭前客，欢杯陇上民。
清辉交夜月，妙曲次阳春。
兔苑谁传简，蚕崖自比银。
香沈宵爇麝，烟湿昼炊薪。
履没平三径，窗明断一尘。
乘时飞更急，带晚赏逾珍。
酒合斟琼液，巾宜顶白纶。
分形虽各值，洒润要皆均。
渗野今丰魏，飘筵昔瑞秦。
禽疑越贡雉，兽讶晋祥麟。
巧到枯株木，偏宜劲节筠。
寒林图似展，粉笔埽初匀。
尝爱漆园吏，寓言姑射神。
如公诗具美，揣物意尤亲。
久作依刘客，难追访戴人。
幕中赓绝唱，席右愧嘉宾。
不独调元手，风骚敌孟醇。
汝脩北行约过溧上既闻自京口渡江而去为之怅然及予将至京师喜佳会不远往往形诸梦寐赋此寄之
王弼（明代）

江树春云久系思，秋杯准拟共君持。空传建业三年论，却阻毗陵两日期。

别后声名心自惬，近来风采梦先知。华灯若为行人卜，应向沙头访楫师。
游台感兴古风
李师圣（宋代）

梵书五顶清凉府，冬冰夏雪风炎暑。
我来七月秋正寒，何况萧萧岩谷雨。
偶尔云开煦气生，溶溶满目烟光聚。
真容古基鹫峰寺，高山之麓雄今古。
西方楼观缥缈间，粲然金碧莲华宇。
悬崖峻领架大木，神物所持凭险阻。
金珰垂空殿檐响，森森铁凤相交舞。
忆昔文殊出火宅，金刚宝窟通真土。
牵牛老人饮玉泉，二子一犬随贫女。
变化无方利有情，知是西天七佛祖。
重闻清凉境界真，无穷陈迹书妙语。
我有诚心颇出群，瑞应神奇目亲覩。
须臾光相现咫尺，玉洞金灯明可数。
松影摇空山谷中，夜寂太阴隐龙虎。
丹楼碧阁香案前，敬畏生心谁敢侮。
从来昏迷如梦回，前三后三慎莫取。
我今不作前后想，香烟稽首清凉主。
夜坐
王同祖（宋代）

独对寒灯客梦孤，数声征雁下平芜。
古今多少难言事，笑指梅花解语无。
春游口号 其二
杨磊（清代）

千叠远山春未足，一堤新柳绿含烟。渔歌隐约沧浪里，转过桃花不见船。
听琴
王元（唐代）

拂尘开素匣，有客独伤时。古调俗不乐，正声君自知。

寒泉出涧涩，老桧倚风悲。纵有来听者，谁堪继子期。
句
魏野（宋代）

放人少处先登第，举族贫时已受官。
句 其一
左誉（宋代）

孤屿藏烟迷宿鹭，扁舟和雨驻沙鸥。
读陶渊明集
谢逸（宋代）

渊明从远公，了此一大事。下视区中贤，略不可人意。

不如归田园，万事付一醉。挥觞赋新诗，诗成聊自慰。

初不求世售，世亦不我贵。意到语自工，心真理亦邃。

何必闻虞韶，读此可忘味。我欲追其韵，恨无三尺喙。

嗟叹之不足，作诗示同志。
好事近（生日词）
程大昌（宋代）

日绎五千言，未说年龄可续。且得襟期萧散，远氛嚣宠辱。

鬓须白尽秀眉生，来伴老眸绿。人道雪霜林里，有翠松鲜竹。
宁守杜君过扬来询里社近状 其五
全祖望（清代）

甚矣衣冠蹇，长闻胥隶尊。虎狼多奥窟，雀鼠有旁门。

士气何由振，官方未可论。剪锄非易事，奚以铲深根。
答朱子暇见访同牧斋次韵三首（庚午春）
程嘉燧（明代）

乘兴停舟草岸时，落帆高树鸟先知。
茶神句里看云过，草圣行间识露垂。
洗砚池香萦墨细，解巾松月逗眠迟。
夫君不浅中林意，流水空山待子期。
建安掾朱彦实调同安丞归莆田枉道过余十日而别二首 其二
孙觌（宋代）

巢枝良易安，瓢饮有馀欢。栖栖枳棘间，矫矫如龙鸾。

抱牍凫鹜进，落笔蛇蛟蟠。但令填纸尾，只作马槽看。
容彦礼率诸弟同在馆下彦昭彦礼彦贞相继而逝彦潜今又卒感而有作
陈献章（明代）

水光山色两依然，不见当年载酒船。老我交游疏后进，君家兄弟散朝烟。

两峰脚迹今安在，彦礼碑诗久未镌。莫道江门空识我，千秋遗话及玑璿。
移官巴陵行有日矣书呈唐德舆程士和梁和仲于
赵蕃（宋代）

只道花争发，那知雨较迟。
病躯犹故絮，霜鬓益新丝。
鄙性岂耽酒，写怀聊赋诗。
经过顿能尔，无久溷公为。
酬徐正字夤
黄滔（唐代）

已免蹉跎负岁华，敢辞霜鬓雪呈花。名从两榜考升第，

官自三台追起家。匹马有期归辇毂，故山无计恋桑麻。

莫言蓬阁从容久，披处终知金在砂。
送刘朝美侍郎归蜀
关耆孙（宋代）

清议久不作，世无公是非。
只因翻故纸，不觉蹈危机。
东壁梦初断，西山蕨正肥。
十年成底事，赢得载书归。
咏笔二首
徐夤（唐代）

秦代将军欲建功，截龙搜兔助英雄。用多谁念毛皆拔，

抛却更嫌心不中。史氏只应归道直，江淹何独偶灵通。

班超握管不成事，投掷翻从万里戎。

君子三归擅一名，秋毫虽细握非轻。军书羽檄教谁录，

帝命王言待我成。势健岂饶淝水阵，锋铦还学历山耕。

毛干时有何人润，尽把烧焚恨始平。
九江
戴宏烈（清代）

戎马疮痍已十年，浔阳灰劫倍堪怜。水分九派涛声阔，山抱孤城塔影悬。

野烧荒原衔落日，秋风废垒起残烟。萧骚此际江州客，一曲《琵琶》意惘然。
题法华寺五言二十韵
李绅（唐代）

花界无生地，慈宫有相天。
化娥腾宝像，留影閟金仙。
殿涌全身塔，池开半月泉。
十峰排碧落，双涧合清涟。
药草经行遍，香灯次第燃。
戒珠高腊护，心印祖僧传。
瓶识先罗汉，衣存旧福田。
幻身观火宅，昏眼照青莲。
住觉超真境，依游渡法船。
化城珠百亿，灵迹冠三千。
萧壁将沈影，梁薪尚缀烟。
色尘知有数，劫烬岂无年。
龙喷疑通海，鲸吞想漏川。
磬疏闻启梵，钟息见安禅。
指喻三车觉，开迷五阴缠。
教通方便入，心达是非诠。
贝叶千花藏，檀林万宝篇。
坐严狮子迅，幢饰网珠悬。
极乐知无碍，分明应有缘。
还将意功德，留偈法王前。
我家北山下
叶颙（元代）

我家北山下，脱冠解尘襟。古屋三五间，秋风白云深。

功名不挂口，岂受岁月侵。青山长在眼，白发任满簪。

有酒可以斟，有诗可以吟。野禽可当曲，涧水可当琴。

醉行无雅态，狂歌有馀音。逍遥黄叶径，萧散清风林。

凉飙吹我鬓，凉月洗我心。风静月不留，我心无古今。
大阳道中
释正觉（宋代）

耿人胸次佳处，借力床头古藤。
风树叶颓淅淅，秋山骨瘦棱棱。
赋得罗汉洞送陈宗进归会稽
吴伯宗（明代）

古洞根石壁，嵌空隐崔嵬。
闻昔有异人，拄杖曾一来。
灵迹已缅邈，洞门闭青苔。
枯木寒未花，千年待谁开。
属兹休明运，百里纡良才。
德星丽中天，移影照苍厓。
鸾凰讵栖枳，览辉谩徘徊。
早见丹穴雏，志欲凌九垓。
定省方缱绻，归期忽相催。
还辕过湖口，驿路随萦回。
吾知青云兴，却绕莲花台。
风高坠落木，岁晏舒寒梅。
明登会稽顶，想像游天台。
临期重回首，两地心悠哉。
天庆观三色桧：{一木而具松、柏、桧三物}
张耒（宋代）

聚处岁寒物，生为千岁身。
柯条虽自异，臭味本相亲。
商季诸公子，茅家贤弟昆。
分驱众彭恶，各共一清真。
竽籁风中合，鳞鳍雨后伸。
高枝如借便，轻举岂无人。
面万湖
王葦（宋代）

台下弥漫百万湖，丛生{上艹下佳}苇伴菰蒲。
自从围作民田后，每遇凶年一物无。
十二月十五日去年以此日归
方回（元代）

日月相望夕，西归昔问途。
焉知穷岁迫，重寓客楼孤。
压雪弥河舫，胶冰噤树乌。
遥怜万山里，儿女乏寒襦。
水调歌头 天香词
顾阿瑛（元代）

金粟缀仙树，玉露浣人愁。谁道买花载酒，不似少年游。最是宫黄一点，散下天香万斛，来自广寒秋。蝴蝶逐人去，双立凤钗头。向尊前，风满袖，月盈钩。缥缈羽衣天上，遗响遏云流。二十五声秋点，三十六宫夜月，横笛按伊州。同蹑彩鸾背，飞过小红楼。
送术士周柟归东阳
刘学箕（宋代）

射策弹冠莫浪言，经丘寻壑且随缘。
谁能守分閒居世，自断此生休问天。
久矣知君该妙理，今焉过我话流年。
岁寒事业相期重，欲植孤松验果然。
莫回头
徐积（宋代）

薄夫用意终归险，更有乡原事可羞。多少古人遗恨在，红尘歧路莫回头。
诗一首
王汉（宋代）

金山独秀峰，千古压嶙峋。
□□□□口，标奇世绝伦。
形從天赋授，名自我推论。
象岳犹前席，群峰合望尘。
不知居海郡，知己是何人。
芗林五十咏 其十六 通幽径
杨万里（宋代）

点检苔花晕，微茫拄杖痕。酴醾几开落，山雨湿黄昏。
哭韩将军
顾非熊（唐代）

将军不复见仪形，笑语随风入杳冥。战马旧骑嘶引葬，

歌姬新嫁哭辞灵。功勋客问求为志，服玩僧收与转经。

寂寞一家春色里，百花开落满山庭。
北苑侍宴杂咏诗。菊
徐铉（宋代）

细丽披金彩，氛氲散远馨。泛杯频奉赐，缘解制颓龄。
缘识
宋太宗（宋代）

无穷思广大，幽隐便知深。
智达千经论，方关一寸心。
聪明怀往古，曩劫顺从今。
此理人须信，周旋子细寻。
三月十一日
赵蕃（宋代）

少年意与春竞，老老全将病供。
鹊噪芳阴树树，蝶飞幽梦重重。
寄龙井辨才法师
释道潜（宋代）

法师安远徒，我见常磬折。颓纲制像运，基搆甚宏达。

煌煌四十制，说法倾吴越。人天会方丈，万趾常杂遝。

蔼然如丘山，四座羞蚁垤。投老倦挥麈，毅然辞且决。

饥鹰得秋风，转盼俄一掣。结茅南山陲，云萝占幽绝。

昔我海上还，相寻访林樾。夜阑叩微要，猿鸟寂不聒。

慧风洒幽襟，法雨濯枯蘖。别来今四制，寒暑惊屡阕。

相望如晨星，杳杳各天末。何当从杖藜，一笑龙泓月。
观音寺僧道源献蜡梅一枝酬以数句
曾燠（清代）

芳杜洲前新月黄，月中一院旃檀香。道人嚼花同嚼蜡，满咽冰檀清肝肠。

却拗一枝持赠我，知我未减青莲狂。鹅儿腊酿正新熟，清气浥浥添杯觞。

昨访曹溪过梅岭，南宗寥落南枝荒。道人能参黄面老，当为五祖开道场。
赋赤松金宣义十月牡丹
姜特立（宋代）

赤松元是神仙窟，公独能开韩令花。
若使雒阳耆旧见，定应拥褐过君家。
塔映庄访桂上人
杨德文（清代）

天气日夕清，万象纷在目。远山螺髻旋，浅水鱼鳞蹙。

隔林人语微，鸡犬答空谷。此中有高僧，暝坐栖茅屋。

萝扉风为开，花径罗云族。几榻青苔生，茶烟媚幽独。

我蜡阮孚屐，间来访金粟。塔影空独圆，衣裳净寒绿。
抚州被推昭雪答陆太祝三首
戴叔伦（唐代）

求理由来许便宜，汉朝龚遂不为疵。

如今谤起翻成累，唯有新人子细知。

贫交相爱果无疑，共向人间听直词。

从古以来何限枉，惭知暗室不曾欺。

春风旅馆长庭芜，俯首低眉一老夫。

已对铁冠穷事本，不知廷尉念冤无。
积雨简百七丈郎中二首 其二
许及之（宋代）

社中真率数追陪，合有閒缘带得来。十日顿疏新旧雨，百年犹负浅深杯。

护持卢橘黄金实，准拟榴花绛雪醅。但有菖蒲皆是节，不须端午始欢咍。
题太白五松书堂
林桷（宋代）

千载名山乐有余，功名常愧十年书。
英风凛凛无今古，醉草明光一梦如。
咏兰
赵友直（宋代）

晓来一雨忽初收，九畹分香绕碧流。裛露灵苗凝浅翠，迎风素质拂轻柔。

自甘深谷同巢许，不羡巍阶并管周。物类尚知羞媚世，污名秽节岂吾俦。
蛰龙潭
张沃（宋代）

蛰龙潭里蛰，潭上风波急。
一旦飞上天，鱼暇不能及。
验封署芍药独不开花
李舜臣（明代）

群芳时欲歇，惜此独荒凉。自昔名元美，当春意故藏。

无人知艳色，何事吝清香。翻被东园树，因风笑尔狂。
秋晓
胡会恩（清代）

铜街列炬簇鸣驺，倦客中宵揽敝裘。晓柝尚严人语静，寒星欲没露花流。

宫鸦影散金门曙，朔雁声传碣石秋。扰扰缁尘惊岁晚，江湖迢递引羁愁。
病后寒食
白居易（唐代）

故纱绛帐旧青毡，药酒醺醺引醉眠。斗擞弊袍春晚后，

摩挲病脚日阳前。行无筋力寻山水，坐少精神听管弦。

抛掷风光负寒食，曾来未省似今年。
送济川知汉州二首 其二
司马光（宋代）

千骑拥朱轓，青霞昼绣还。复寻题柱迹，重过弃繻关。

晓栈流云湿，秋湖脱叶殷。久游今得意，真不愧江山。
仁宗皇帝挽歌辞四首
强至（宋代）

圣运一千载，君临四十春。
宝图先与子，妙断独如神。
瑞表虚南极，哀声动北辰。
天钟尧舜性，庙号讫称仁。
用前韵招蕃叟弟仍和蕃叟癸卯二绝
陈傅良（宋代）

大飨须三饭，中黄起四维。
欲追千古意，眼底合深思。
借林可山韵饯萝屋僧
徐集孙（宋代）

吟卷多题品，君齐贾岛才。
闻风却竹瘦，载雨过湖来。
交淡杯中水，儒酸叶底梅。
便辞京口去，觅取近诗开。
午炊祖教寺
韩淲（宋代）

青田白水插秧时，行尽山坡路转低。初日漏云时涨润，踏歌声里子规啼。
卧病
徐问（明代）

竟日还欹枕，秋风动客歌。青山愁处远，白发病来多。

生计只书卷，故园空薜萝。时时问双鲤，欲寄洞庭波。
虞美人·寿安楼子重重蕊
刘辰翁（宋代）

寿安楼子重重蕊。少见如鱼尾。

向来染得渭脂红。又自细摇花浪、动春风。

赪鳞似是人谁信。但向残红认。

若教随水去悠然。为报沙头玉鹭、莫贪鲜。
入闽
方岳（宋代）

山云底事夜来雨，藏却奇峰不与看。
政说雨中看更好，划然卷起出晴峦。
绚绮堂为潘孺朗题
李之世（明代）

潘郎雅自爱閒居，世业先朝典石渠。红字镂牙悬秘检，綵毫抽牍写新书。

堂开绿野春相媚，思濯澄江锦不如。知是凤毛将振藻，青藜光照绮窗疏。
读西峰寺壁间诗
方凤（宋代）

出郭幽探约里程，竹篱小语忽云生。
寺藏密树磬声得，客染流霞暑气清。
煮茗每闻松湍落，长苔半与石床平。
何来老衲吟魂尽，满壁多题世外情。
门有车马客
徐庸（明代）

门有车马客，云是故乡士。别去三十年，归来数千里。

相逢叙旧情，历历询平生。交游几存没，道路何经营。

问答未及终，儿女出樽酒。往昔各青春，于今俱白首。

叹息复叹息，徬徨更徬徨。视彼土馒头，终焉归北邙。
书黄池谷王山长屋壁
魏野（宋代）

仲先曾到仲淹家，书院穿云一径斜。
劝酒莫言无乐送，音声鸟语在山花。
题时遁泽画卷十首 其六
王柏（宋代）

巨石耸鳌脊，飞泉漱雪涛。一声何处笛，呼雨到江皋。
访李道士 其二
李纲（宋代）

诛茅独占溪一曲，时有白云来伴宿。自言身在此山中，暮暮朝朝看不足。
舟别浦禅师塔
释元肇（宋代）

诸老凋零尽，江湖转忆君。人经十年换，寺革一番焚。

庭冷池来月，山空塔裹云。惟应有游衲，时到炷炉薰。
寿邹都大
吴泳（宋代）

石虹缭绕气如云，中有胎仙字卯神。
大宅宽平春满面，一条莹彻玉为人。
细看火后交梨熟，不及霜中硕果新。
六十二年无一事，尧夫端的是前身。
初秋梦故山觉而有作四首 其三
陆游（宋代）

昔我东归时，父老迎船头。开篷相劳苦，怪我领雪稠。

故山何负君，且作数月留。岂知席未暖，疋马来南州。

蛮花四时红，瘴雾日夜浮。归哉不可迟，勿与妇子谋。
鸿门（旧本作失题）
徐夤（唐代）

耨月耕烟水国春，薄徒应笑作农人。皇王尚法三推礼，

白社宁农四体勤。雨洒蓑衣芳草暗，鸟啼云树小村贫。

犹胜堕力求飧者，五斗低腰走世尘。
题高髯诗藁
释居简（宋代）

翻水千篇未足哦，不酬一语亦同科。若非身世相忘久，应是江山得助多。

旬月有人加锻鍊，壶觞无地不婆娑。西湖南荡相寻处，门断红尘接翠萝。
摸鱼儿 题陈炳权校长万里封侯图
杨玉衔（清代）

好男儿、峥嵘头角。何甘窗下枯槁。横腰三尺青蛇剑，风雨欲来狂啸。

吟未了。起健者班生，商略从戎好。长门官道。是万里初程，一鞭先路，忍恋栈边草。

西陲事，天末狼烽正照。将军度幕征剿。燕然麟阁真机会，休负锦旌牙纛。

君莫笑。王尊驭、俳佪陇坂供凭眺。沿边荡扫。须脚踢黄龙，腰悬金印，尚及人年少。
生查子
洪适（宋代）

七月到盘洲，枕簟新凉早。岸曲侧黄葵，沙际排红蓼。

团团歌扇疏，整整炉烟袅。环坐待横参，要乞蛛丝巧。
春日忆西湖简家弟元宠
曹纬（宋代）

天涯孤客意堪哀，病眼逢春只强开。
闭户不知花老去，捲帘方觉燕归来。
风休潩水光如拭，雨霁箕山翠作堆。
遥想西湖图画里，几多车马踏青回。
拟古八首
陈普（宋代）

同根一味草，时命嗟异遇。
风月芳香合，两地隔周楚。
尔生麟趾家，朝夕沐玉露。
我在云梦林，百草相蒙妒。
白璧终不缁，恂恂亦良苦。
别无念禅师 其四
邹元标（明代）

归来兀兀坐空山，藕断丝连意未閒。夜半天风吹铁瓦，千门万户破重关。
邀田御宿李念腾饮映碧园次御宿韵 其二
孙传庭（明代）

爱我城南近水台，招携此亦胜游哉。拈樽坐上飞元屑，纵屐花间破碧苔。

爽气忽来风乍入，烟光欲散雨初回。渐看溪月涵清影，既醉何妨更一杯。
游庐山宿栖贤寺
王安国（宋代）

古屋萧萧卧不周，弊裘起坐兴绸缪。
千山月午乾坤昼，一壑泉鸣风雨秋。
迹入尘中惭有累，心期物外欲何求！
明朝松路须惆怅，忍更无诗向此留。
玄都楼桃
蒋防（唐代）

旧传天上千年熟，今日人间五日香。

红软满枝须作意，莫交方朔施偷将。
偈颂一百零三首 其四十八
释月涧（宋代）

赵州禅在口皮边，云门禅若九转透瓶丹，总是欺胡瞒汉。

道难即易，道易即难，金乌一吸沧溟乾。
挽李忠定公
郑昌龄（宋代）

炎图第一相萧公，王谢风流愧下风。
力正君臣先伪楚，不将金锦问和戎。
输忠自昔忘夷险，注意如今见始终。
驻马佳城天莫问，寒空惨淡没孤鸿。
过洛社望南湖暮景三首
杨万里（宋代）

暮烟如雨雨如烟，一把珠帘隔远山。
帘影渐浓山渐淡，恍然移入画屏间。
昭君出塞图
李祁（宋代）

朔风吹沙天冥冥，愁云压塞边风腥。
胡儿执麾背人立，传道单于令行急。
蒙茸狐帽貂鼠裘，谁言宫袍泪痕湿。
汉家恩深幸不早，此身终向胡中老。
此身倘负汉宫恩，杀尽青青原上草。
苦调
苏舜钦（宋代）

阴闇必有鬼，高明者惟天。鉴应未始忽，冥理有后先。

奸凶喜欺罔，放意快目前。虎狼嚼生人，自适甘且鲜。

烈士共剑起，忿发如危弦。人理已不胜，神报岂泯然。

惊呼彻上帝，洒血透九泉。扪舌不敢语，咄咄徒自怜。
赠端上人
刘才邵（宋代）

传得无声曲，有时弹向人。雪峰年老大，风穴语尖新。

吼月泥牛困，抽条石笋春。衣珠犹不重，岂更觉身贫。
送明甫初筮十首 其八
刘克庄（宋代）

记取元城语，南州热异常。别无卫生诀，止酒是丹方。
戊午八月十七日出钱塘江头看午潮
林光（明代）

江头细雨棹初回，潮傍中秋亦壮哉。水底暗疑雷鼓动，海门惊壮雪山来。

雄吞众水期如约，急送行舟去似催。引领篷窗兴无限，白云遮破万山堆。
秋日书事
马定远（宋代）

井边薏苡吐秋珠，舍下瓜区杂芋区。
世道未夷聊小隐，不须辛苦著潜夫。
秋怀四首
吴稼竳（明代）

重扃落叶迥相依，罗袂无声事已非。
宝镜欲开鸾自泣，玉钗初断燕犹飞。
旅葵未合生空井，苦蘖真堪染故衣。
满目清秋何所似，白云愁色远微微。
颂古一百则
释正觉（宋代）

冻眠雪屋岁摧颓，窈窕萝门夜不开。
寒槁园林看变态，春风吹起律筒灰。
石时亨饱山阁
楼钥（宋代）

层层得好山，是处足饱看。
君真乐山者，心地尤平宽。
生长山水县，惯见青巑岏。
筑室欲饫赏，凭虚著危栏。
天亦遂君意，俾君老其间。
场屋早得名，晚始就一官。
官又不得进，甘心乐瓢箪。
官少家食多，知更几暑寒。
朝见山岚高，暮喜山云还。
山气日夕佳，秀色几可餐。
晴雨各变态，雪月更万端。
于山真属餍，清明流肺肝。
膏粱与刍豢，与世殊鹹酸。
久矣谢世纷，屏息专内观。
鬓无一茎白，八十颜如丹。
所得不既多，愈饱天不悭。
此阁本不华，何处无此山。
苟为名利驱，人境无相关。
吾乡山苦远，可望不可攀。
东楼快登眺，耸翠罗烟鬟。
年来勇欲归，匏系未许閒。
君索饱山诗，南明恍在前。
十年两访君，共醉苜蓿盘。
向时多名流，与君平生欢。
只今几人在，一见良独难。
叔度镇金陵，道衡处瀛壖。
旧游如晨星，相望可长叹。
归梦绕故丘，非晚再挂冠。
何当泛剡谿，往从子于盘。
胡巨源郎中挽词三首 其二
韦骧（宋代）

语论常惊座，精神迥照人。中途多坎壈，久疾遂湮沦。

彷佛朱轮改，裴回画翣新。秋风入哀挽，行路亦伤神。
再和二首 其一
王迈（宋代）

笔飞鸾凤墨翻鸦，白玉堂中懒草麻。得句批风仍抹月，怡神饮露更餐霞。

公于轩冕浮名薄，帝念耆英宠礼加。丕衍修龄全晚节，洋洋一札圣言嘉。
春日
陆游（宋代）

老夫一卧三山下，两见城门送土牛。
贫舍春盘还草草，暮年心事转悠悠。
湖光涨绿分烟浦，柳色摇金映市楼。
药饵及时身尚健，无风无雨且闲游。
驻马坡
罗必元（宋代）

一登伟观眇山河，下有将军驻马坡。
不是胸中兵十万，长江天险误人多。
夏禹
王十朋（宋代）

洪流浩浩浸寰区，民杂蛇龙鸟兽居。长叹当时微帝力，苍生今日尽为鱼。
忆秦娥（冬夜宴东堂）
毛滂（宋代）

醉醉。醉击珊瑚碎。花花。先借春光与酒家。

夜寒我醉谁扶我。应抱瑶琴卧。清清。揽月吟风不用人。
赋得月傍九霄多
徐炳（清代）

皓皓中秋月，遥看九道过。近天欣有傍，聚宝合难磨。

照耀层霄欣，空明积气多。亭亭分玉宇，朗朗映青莎。

有路皆堪烛，临衢便可歌。微茫千万户，安问夜如何。
村舍书事
陆游（宋代）

纸窗百衲地炉红，围坐牛医卜肆翁。
时节杯盘来往熟，朝晡盐酪有无通。
男丁共结春耕耦，妇女相呼夜绩同。
老子颓然最无事，客归自策读书功。
催雪 秋日过城南显亲寺
陈维崧（清代）

潭北新秋，城南古寺，乱壑喧豗激濑。爱虎落三间，渔蛮一带。

林际绀殿银墙，绣经幡、风定天花洒。时来樵语，遥黏僧磬，暗添幽籁。

门外。愁如海。有野蔓荒榛，丛祠破冢。闪石竹罗裙，多年色坏。

砌就苍凉景色，到路黑、灯青啼百怪。只静侣、掩住禅关，日看国山螺黛。
兴建文庙恭记
宋永清（清代）

荷花十里地，喜建圣人居。泮壁流天际，圜桥架水渠。

千秋陈俎豆，万国共车书。巍焕今伊始，英才自蔚如。
浣溪沙
晏几道（宋代）

绿柳藏乌静掩关，
鸭炉香细琐窗闲。
那回分袂月初残。
惜别漫成良夜醉，
解愁时有翠笺还。
欲寻双叶寄情骓。
登雅州城楼 其二
段玉裁（清代）

飞越峰高木叶声，从军岁晚不胜情。但知牧圉勤羁绁，敢道潺湲可濯缨。

落落长松樛堞霓，离离幽草人新晴。却愁一片城头月，西照关山此夜营。
题莲华西洞
张大直（宋代）

先生自是大罗仙，一去尘寰不记年。
道室只今丹灶在，石窗依记碧萝缠。
空来莲洞闻仙乐，那得桃源驾铁船。
欲觅当年天井路，云蒸雾罩水潺湲。
句 其三
郑文宝（宋代）

过关已跃樗蒲马，误喘犹惊顾兔屏。
长亭怨 纸煤
王闿运（清代）

正妆罢、搓胭掐粉。早又拈起，麝煤纤笢。巧削葱根，细吹兰气，口煤晕。

酒边茶后，频敲处、微红印。看似碧蕉心，不许展、春风半寸。

香烬。怎知香歇罢，刚被冷茸留衬。殷勤记取，喜罗袖、暗笼低抆。

问那日、细写相思，待烧了、成灰教认。莫去点孤镫，长是照人离恨。
和柳子厚诗十七首 其十七 辛亥正月六日夜雷已发声大雨达旦山中流泉高下喷薄殆不啻九十九不减仇池也
程俱（宋代）

故岁聿其除，微阳已潜回。始兹鱼上冰，殷地惊春雷。

急雨暗清夜，飞流散岩隈。迟明起四顾，妙境神所开。

未信小有洞，苍崖隔凡埃。琤淙十九泉，漱玉松风哀。

褰裳喜欲狂，幽兴不可裁。妙喜真断取，呼猿定飞来。

相与俯清駃，传杯聊溯洄。
宿妙果寺赠洪上人
赵汝燧（宋代）

上人留我禅房宿，煮笋烹茶语夜阑。铁马鸣风山牖寂，木鱼敲雪晓廊寒。

真筌但要此心悟，公案休将故纸钻。若道吾言没滋味，请师且去坐蒲团。
苦寒
孔武仲（宋代）

晨风猎猎卷书堂，坐爱松筠耐雪霜。
岁律峥嵘催暮景，时光宛雪逼新阳。
金卮满引颜虽解，石火深笼焰不长。
安得仙家却寒术，吸吞霞气赤城傍。
解脱禅师道场
张商英（宋代）

圣凡路上绝纤痕，解脱文殊各自论。东土西天无着处，佛光山下一龛存。
吊熊飞将军六首 其三
彭絅（明代）

四广三闽一掷梭，更谁回首问铜驼。檐乌恋主南来少，旧燕依人北去多。

一死纲常归草莽，百年忠义励山河。荒村日落游魂杳，夜有丁零啼月过。